નવી દિલ્હી: રિઝર્વ બેન્કના માજી ગવર્નર રઘુરામ રાજને કહ્યું છે કે કોલસાની ખાણોને કારણે બેન્કોના નાણા ડૂબ્યા છે. સંસદીય સમિતિના ચેરમેન મુરલી મનોહર જોષીને પાઠવેલા પત્રમાં રાજને કહ્યું છે કે કોલસાની ખાણોની શંકાસ્પદ ફાળવણી, તપાસની આશંકા જેવા રાજકારણ સાથે સંકળાયેલી વિભિન્ન સમસ્યાને કારણે યુપીએ અને ત્યારબાદ એનડીએ સરકારે નિર્ણય લેવામાં વિલંબ કરતા પણ ઘણું નુકસાન થયું છે. બેન્કોના અધિકારીઓએ અતિ ઉત્સાહમાં આવી જઈને આડેધડ લોન આપતા પરિસ્થિતિ વણસી હતી. નિર્ણય લેવામાં વિલંબને કારણે સમસ્યા ઊભી થઈ. ભારતમાં વીજળીની ઘટ હોવા છતાં પાવર પ્રોજેક્ટ અટકી ગયા. આથી આ પરિસ્થિતિ ઊભી થઈ હતી. ઘણીવાર બેન્કોએ લોન આપવા માટે પ્રમોટરની ઇન્વેસ્ટમેન્ટ બેન્કના રિપોર્ટના આધારે કરાર કર્યા. બેન્કોએ પોતાના તરફથી કોઈ તપાસ પણ કરી નહોતી.